b'\n_START_ARTICLE_\nMonarkianismi\n_START_PARAGRAPH_\nMonarkianismi on Noetos Smyrnalaisen 100-luvun lopulla V\xc3\xa4h\xc3\xa4ss\xc3\xa4-Aasiassa kehitt\xc3\xa4m\xc3\xa4 modalistinen heresia, joka vastusti apologeettien logoskristologiaa (joka h\xc3\xa4nen mukaansa kielsi monoteismin ja Kristuksen t\xc3\xa4yden jumaluuden) ja puolsi sen sijaan Jumalan ja Kristuksen t\xc3\xa4ytt\xc3\xa4 identiteetti\xc3\xa4: Jumala itse oli ruumiillistunut Kristuksessa ja alistunut k\xc3\xa4rsimykseen ja kuolemaan._NEWLINE_Noetos sai niin id\xc3\xa4ss\xc3\xa4 kuin l\xc3\xa4nness\xc3\xa4kin paljon kannattajia, jotka n\xc3\xa4kiv\xc3\xa4t h\xc3\xa4nen julistuksessaan seurakuntaperinteen tarkan ilmauksen. H\xc3\xa4nen k\xc3\xa4sityksens\xc3\xa4 her\xc3\xa4tti my\xc3\xb6s voimakasta vastustusta, koska katsottiin, ett\xc3\xa4 se veti Jumalan alas katoavaiseen, intohimojen t\xc3\xa4ytt\xc3\xa4m\xc3\xa4\xc3\xa4n maailmaan; siksi se leimattiin patripassianismiksi. Lopuksi Noetos Smyrnalainen ekskommunikoitiin, ja Origeneen kolminaisuusoppi syrj\xc3\xa4ytti monarkianismin._NEWLINE_Samanlaisia ajatuksia esitti 200-luvun alussa libyalainen Sabellios (sabellianismi) ja my\xc3\xb6hemmin muun muassa socinolaiset.'